Kristin Tattar

Kristin Tattar (sündinud 3. juulil 1992 Pärnus) on Eesti discgolfar (PDGA #73986).

Tattar on läbi aegade Eesti kõige edukam naisdiscgolfar, kelle nimel on 2019. aasta lõpu seisuga kõrgeim PDGA reiting, mis kunagi ühelegi eestlannale antud. 2022. aastal tuli ta kettagolfi maailmameistriks.

Elulugu 

Kristin Tattar lõpetas 2011. aastal Audentese Spordikooli Otepää filiaali. Pärast gümnaasiumit suundus Tattar Tartusse ning asus õppima Tartu Ülikooli õigusteaduskonnas.

Ta on endine Eesti noorte suusakoondise liige ja kahekordne suusatamise Eesti meister noorte hulgas. 2011. aastal tegi Tattar terviserikke tõttu suusatamisega lõpparve ja asus otsima uusi väljakutseid. Kolm aastat hiljem leidis sel ajal 22-aastane Tattar enda jaoks discgolfi ja juba aasta hiljem sai temast ka ametlikult professionaalne discgolfar. Veel kaks aastat hiljem, 16. novembril 2017, asutati koos elukaaslase Silver Lätiga DG Academy, kus mõlemad ka treeneriks on. DG Academy pakub erinevaid discgolfialaseid koolitusi, aga ka regulaarseid iganädalaseid treeninguid. Samuti tegeletakse rajadisaini ning erinevate discgolfi võistluste korraldamisega. Alates 2018. aastast on Kristin täielikult pühendunud discgolfile ning ühiselt asutatud firmale.

Võistluskarjäär 

Tattar on olnud PDGA (Professional Disc Golf Association) liige alates 2015. aastast ning osalenud selle aja jooksul suurel hulgal erinevatel võistlustel nii Eestis kui ka Euroopas ja Ameerikas. PDGA andmetel on ta võitnud üle poole võistlustest, millel on osalenud.

Oma lühikese discgolfi võistluskarjääri jooksul on ta suutnud juba üsna algusest peale olla väga edukas. 2014 aastal osales ta esimest korda Eesti discgolfi meistrivõistlustel ning võitis kohe ka kuldmedali. Tiitel tiitli järel on Tattar võitnud Eestis peaaegu kõik, mida võita võimalik, olles kuuekordne naiste meister, kolmekordne paarisvõistluste meister jne.

2018. aastal võttis Kristin ette tuuri USA-sse, mis esindab suuremat osa maailma discgolfi paremikust. Seal osales ta kahel võistlusel - Delaware Disc Golf Challenge presented by Innova - National Tour ja USWDGC (United States Women's Disc Golf Championships) - jäädes vastavalt 2. ja 4. positisoonile. Õigustatult otsustas Kristin 2019. aastal veelgi enamatel Põhja-Ameerika võistlustel osaleda, kuna hooaeg osutus tema senise karjääri edukaimaks. Tuuri käigus suutis Tattar võita Kanada lahtised meistrivõistlused ja kaks nädalat hiljem päädis turnee Ameerika Ühendriikide naiste discgolfi meistrivõistluste esikohaga, edestades sama võistluse kolmekordset võitjat ja viiekordset maailmameistrit Paige Pierce’i. Ühtlasi on Tattar sellega esimene eurooplane, kes USA naiste meistrivõistlused on võitnud.

Kokku on Tattar 2019. aastal võistelnud 17 PDGA tunnustatud individuaalvõistlusel, millest võitnud on kümme ja teise koha saavutanud viiel korral.

Tunnustused 

Alates 2015. aastast on Eesti Discgolfi Liit valinud Kristin Tattari igal aastal parimaks naisdiscgolfariks. 2017. ja 2018. aastal pälvis Tattar Pärnumaa aasta naissportlase tiitli ja isegi suurema tunnustuse osaliseks sai ta 2018. aastal, kui Euroopa PDGA valis ta aasta parimaks naisdiscgolfariks.

Meeskond 

Alates 2017. aastast on Tattar Rootsist pärit discgolfivarustuse tootja Latitude 64º sponsoreeritud Team 64º liige. Kuigi suursponsoriks on Latitude 64º, täidavad Tattari kotti ka teised Trilogy (Latitude 64º, Dynamic Discs, Westside Discs) brändide kettad.

Viited 

Kettagolf
Sündinud 1992
Eesti sportlased